LOU BIN PALHET

 Au Moulin dou Bos qué-y abè la hèste dou porc, é lou Cadétoun dé Pinteséque, coum hèn éntre bésins é amics, qu'abè prestat ayude.

 Lou sé, à taule, la boutélhe de cinq pintous qué-s trouba mau mantun cop, é, bién énténut, né calou pas parla d'agoalha dab l'aygue dou puts.

 Decap ta quoate ores dou rnatin, la heste acabade, lou Cadétoun s'én tourne. Né sab pas perqué, l'estoumac qu'ou pése é qué-s tresque las cames d'un bort á l'aút dou caminot qui ba à Pinteséque.

Ségu, n'é pas prou larye, aquét camin, é qué y a pause qué né y an pas début ha las préstaciouns !

 E puch, qué y a l'arriú à passa. Cadétoun qu'escoute l'aygue qui cayt de la pachére dab un gran brut, é qué cerque la pounte oun caú passa. Qué hey cla dé lue é lou Cadétoun qu'és énlusit :

 « Foumbres ! qué y a dus pountes adare ? Ount'és oun baú passa? Moun Diú, qué-bs én prègui, aydat-mé ; chéns bous qué-m fouti héns l'aygue, é qué sabéts que né l'aymi pas !... Té, sé-m héts passa de l'aút coustat, qué-bs én yuri, né tourni pas mey émbrériga-m ; que sie dou blanc qué sie dou rouy, n'én tourni pas mey hourupa un trabès dé dit ! ».

 Lou Boun Diu qué-s dèche pléga é lou Cadétoun qué passe la pounte estréte, drét coum ue hique. Ue cayéque, apouricade sus un aloum, qué s'én arridèbe coum ue boussude !

 Cadétoun qu'arribe á case; qué-s tire lous esclops ta nou pas ha trop de brut, qué s'estrabuque, én passan héns la cousine, à dus ou trés cadeyres, é qu'éntre héns la crampe sus la punte dous pés én sé déchan escapa quauques sanglots :

 « Gran fénian ! l'ou cride la hémne pas brigue adroumide ; qu'és ue ore de réntra ? é qu'ès hart coum un ase, perdessus lou marcat ! »

 — « Né cridis pas, Marie; qué séra lou darrè cop. Qu'ey proumétut au Boun Diú qué né tourneri pas bébe bin, né dou blanc né dou rouy... ».

 — « Beyram cé dit la hémne én s'arrecaptan lou linço é lou plumioun dinc'au méntoun.

 Lou léndouman, Cadétoun qué tyénèbe la coude dou porc au Marlat. Haut t'ou diable ! Ue grane garce de boutélhe dé cinq pintouns, plégne de bin palhét, qu'ou hasèbe éncoére margagnes sus la taúle ; é ço qué débèbe arriba qu'arriba : Lou cadétoun qué s'én tourna á case à quoate pattes ! La Marie que s'arreguigna :

 « Gran péndard, bau-arré ! qué soun aco las tous proumésses ? é au Boun Diu, perdessus lou marcat !

 — « Escoute, Marie; qué cau esta honestes. Bién solide qu'ey proumétut dé-m passa dé bin blanc é dé bin rouy. Mé, yamé boutyam, n'ey pas brigue parlat dou bin palhét !...